Ex-puolustusministeri Stefan Wallinin (r) mukaan Suomen ja Yhdysvaltain sotaharjoituksissa on yhtä paljon dramatiikkaa kuin hetkessä, jolloin mäyräkoira istahtaa. Mutta onko mäyräkoiran istahtamisessa dramatiikkaa?

Istuva mäyräkoira. MOSTPHOTOS

Suomen Mäyräkoiraliiton tiedottaja Emmi Savolainen on Wallinin kanssa samoilla linjoilla. Savolainen ei näe dramatiikkaa mäyräkoiran istahtamisessa.

- Ei tosin tietääkseni ole tutkittu, miten usein mäyräkoirat istuvat suhteessa muihin rotuihin, mutta mitään dramaattista siinä ei ole, Savolainen sanoo.

Kun mäyräkoira istuu, niin sen takapuoli laskeutuu lyhyemmän matkan kuin pidempijalkaisilla roduilla. Tämä luonnollisesti vähentää entisestään dramatiikkaa tilanteessa.

Savolainen muistuttaa, että pentuina mäyräkoirilla on jalkojen ja vartalon mittasuhteet lähellä muita koirarotuja. Vasta iän myötä jalkojen kasvu hidastuu ja ne jäävät suhteessa muita rotuja lyhyemmiksi. Tämän seurauksena mäyräkoira istuu matalammassa kulmassa kuin pidempijalkaiset rodut.

Savolaisen mukaan mäyräkoira oppii käskystä istumaan, kuten muutkin koirarodut - jos vain haluaa. Siinäkään ei siis normaalisti ole isompaa dramatiikkaa.

- Mäyräkoira oppii, jos haluaa. Täytyy muistaa, että rotu on jalostettu toimimaan niin maan päällä kuin alla, esimerkiksi mäyrä- tai supijahdissa. Luolissa se toimii itsenäisesti.

Se ilmenee tiettynä itsepäisyytenä, Savolainen kertoo.

Savolainen muistuttaa, että Suomen Mäyräkoiraliitolla ei ole kantaa Suomen ja USA:n sotaharjoituksiin.